道德心理學

道德心理學係理論性心理學同倫理學嘅一個交界領域，專門研究人類喺作出道德判斷嗰陣嘅心理過程。

實驗方法 

道德心理學呢家嘢可以用心理實驗嘅方法嚟研究。一個研究者可以搵班受試者返嚟去實驗室嗰度，叫佢哋分別噉睇一柞想像中嘅道德兩難情境，每個情境都涉及一位主角做出某啲行為，然後再要每個受試者答「喺呢個情境下，你覺得主角嘅行為合唔合符道德呢？」等嘅問題；攞到數據之後，佢就可以睇吓情境嘅特性會點樣影響受試者嘅判斷。

舉個簡單例子說明，而家搵咗班受試者返嚟，兩組睇嘅情境涉及一個主角：主角見到有架火車喺度全速衝緊向 5 個人嗰度，會撞死佢哋；不過，主角有能力令架火車轉去第條路軌嗰度，噉做會救到嗰 5 個人，但喺另外一條路軌上面又咁啱得咁橋有個人喺度，所以火車轉向嘅話，嗰個人會俾火車撞死；因為時間限制等嘅原因，主角淨係得兩個選擇－
睇住嗰 5 個人死，或者
郁手令架火車轉向，
喺個故仔入面，主角最後揀咗後者，然後研究者就問受試者覺得主角噉做啱唔啱；喺進階啲嘅研究上，研究者仲可以改變個情境嘅特性，例如變成主角唔郁手架火車將會撞死 7 個人，睇吓呢個改變會點樣影響受試者對「主角啱唔啱」嘅判斷。

重要概念

價值觀 

價值觀基本上可以想像成「一個人睇重邊啲道德上嘅因素」：有好多因素都可以左右人嘅道德判斷，例如假設第啲因素不變，啲人一般道德上都會比較認同展現出憐憫嘅行為，同時啲人又傾向道德上認同幫手保存傳統嘅行為－好似憐憫同傳統等等都係道德上嘅因素，反映一個人嘅價值觀，影響個人對「一樣行為啱唔啱」嘅判斷；不過，唔同人對憐憫嘅重視程度唔同，而同時唔同人對傳統嘅重視程度又可以唔同，於是人同人之間喺道德判斷上就會有差異，例如有啲人會覺得「為咗保留傳統而反對同性婚姻」係正確嘅，而又有啲人因為比較睇重對同性戀者展現憐憫而覺得噉樣做唔啱，兩者好多時都會覺得對方係邪惡。

利他主義

不公平厭惡

道德
倫理
意識形態
扮受害人

攷 

道德
心理學